Sonja av Norge

**Sonja** (født **Sonja Haraldsen**; 1937) er Norges dronning siden 17. januar 1991. Hun giftet seg med kronprins Harald den 29. august 1968 og ble da Norges kronprinsesse.

Dronning Sonja er datter av Karl August Haraldsen (1889–1959) og Dagny Haraldsen, født Ulrichsen (1898–1994).

## Oppvekst og utdanning
Sonja Haraldsen ble født den 4. juli 1937 i Oslo og vokste opp i Tuengen allé 1B (nå Charlotte Andersens vei 1A) på Vinderen og tok realskole-eksamen i 1954. Hun utdannet seg i kjole- og draktsøm ved Oslo yrkesskole. Deretter reiste hun til Sveits og tok eksamen ved *l'École Professionelle des jeunes Filles* i Lausanne. Undervisningen omfattet også samfunnsfag, regnskap og motetegning. Senere tok Dronningen artium som privatist ved Bjørknes Privatskole. Etter å ha avlagt eksamen i fagene fransk, engelsk og kunsthistorie ved Universitetet i Oslo ble hun cand. mag.

Sonjas søsken var Haakon Haraldsen (1921–2016), Gry Henriksen (1924–1970) og Karl Herman Haraldsen (1929–1936).

## Forlovelse og bryllup
Sonja Haraldsen møtte kronprins Harald første gang i 1959. Ni år senere ble det klart at de fikk gifte seg. I mars 1968 kom meldingen om at kong Olav hadde gitt sin tillatelse til at kronprinsen fikk gifte seg borgerlig. Forlovelsen ga støtet til en debatt om monarkiets fremtid i Norge. Motstanden mot at kronprinsen giftet seg borgerlig viste seg å bli langt mindre enn mange fryktet. Den 29. august 1968 sto bryllupet i Oslo domkirke. I forbindelse med vielsen ble kronprinsessen også tildelt Storkorset av St. Olavs Orden.

## Kronprinsesse og dronning
Straks etter bryllupet tok kronprinsessen tak i sine kongelige gjøremål ved å representere i Norge og i utlandet. I 1972 var hun medvirkende til opprettelsen av Prinsesse Märtha Louises Fond, som yter hjelp til funksjonshemmede barn i Norge. Hun har deltatt aktivt i store innsamlinger av midler for å hjelpe internasjonale flyktninger og besøkte i 1970-årene blant annet vietnamesiske båtflyktninger i Malaysia.

Fra 1987 til 1990 var kronprinsesse Sonja visepresident i Norges Røde Kors. Hun var ansvarlig for organisasjonens internasjonale aktiviteter. Hun deltok i delegasjoner til Botswana og Zimbabwe i 1989.

Da kong Olav V døde 17. januar 1991, besteg kronprins Harald tronen som kong Harald V. Kronprinsesse Sonja ble samtidig Norges første dronning på 52 år. Hun ble samtidig den første norskfødte dronningen siden Margrete Skulesdatter på 1200-tallet. Dronning Sonja ledsaget kong Harald da han avla ed til forfatningen i Stortinget 21. januar 1991. For første gang på 69 år var en dronning til stede i Stortingssalen. Senere har dronningen også vært til stede når kongen har lest Trontalen under Stortingets høytidelige åpning. Etter eget ønske ble kongeparet signet i Nidarosdomen i Trondheim 23. juni 1991.
Som dronning har hun bidratt til å omforme og nyorganisere kongehusets funksjoner. Under oppussingen av Slottet i Oslo var dronning Sonja en av de viktigste premissleverandørene. Også ved ivaretakelsen og byggingen av andre kongeboliger i Norge har hun spilt en betydelig rolle.

Fra tidlig ungdomstid av har hun vært opptatt av moderne kunst, og som samler og mesén har hun betydd mye for mange kunstnere. Hennes private kunstsamling ble utstilt på Henie-Onstad-Museet i 2001–2002 og ble en publikumsmagnet. I samlingen finner vi kunstnere som Andy Warhol, Inger Sitter, Leonard Rickhard, Kira Wager, A.K. Dolven, Mari Slaattelid, Axel Hütte, Bjarne Melgaard og Kjell Nupen.

Dronningen er ellers et aktivt friluftsmenneske og går ofte turer i fjellet.

## Beskytterskap
Dronning Sonja er beskytter for følgende organisasjoner.

* FolkOrg – organisasjon for folkemusikk og folkedans
* Fortidsminneforeningen
* Det Kongelige Selskap for Norges Vel
* Norges museumsforbund
* Norges Husflidslag
* Det Norske Hageselskap
* Det norske institutt i Roma
* Det norske institutt i Athen
* Den Norske Opera & Ballett
* Oslo-Filharmonien
* Oslo Kammermusikkfestival
* Stiftelsen Røde Kors Red Cross Nordic United World College
* De Unges Orkesterforbund (UNOF)

Kronprinsesse Sonja etablerte i 1988 Dronning Sonja Internasjonale Musikkonkurranse. Den var opprinnelig for pianister, men ble i 1995 en musikkonkurranse for kun sangere. Musikkonkurransens jury består av personer med operakompetanse og vinnerne mottar en kontant sum samt et grafisk trykk laget av dronningen.

Dronning Sonjas skolepris ble første gang delt ut i 2006 og går til skoler som har utmerket seg ved å praktisere likeverd og inkludering.

Queen Sonja Print Award ble etablert i 2011, og deles ut annenhvert år til nordiske og internasjonale grafikkkunstnere.

## Titler og dekorasjoner
* 29. august 1968–17. januar 1991: *Hennes Kongelige Høyhet Kronprinsessen av Norge*
* 17. januar 1991–nåværende: *Hennes Majestet Dronningen av Norge*

Dronning Sonja er innehaver av følgende norske og utenlandske ordener, medaljer og dekorasjoner. Oversikten er basert på Kongehusets liste over dekorasjoner.

### Norske dekorasjoner

### Utenlandske dekorasjoner

## Referanser




## Eksterne lenker
* 
* 
* 
* 
*  Kongehuset.no om Dronning Sonja